**Doplnenie informácií k otázkam na základe žiadosti zo dňa 25.05.2022**

Vo verejnom obstarávaní na predmet zákazky „Vypracovanie a dodanie kompletnej pasportizácie Verejného cintorína v Košiciach, a taktiež urnového hája, kolumbária a prírodného cintorína pri Krematóriu v Košiciach“, spis. č.: 12-A2-2022 boli doručené nasledovné otázky:

**Otázka č. 1:** V prílohe výzve Obstarávateľ uvádza, že na území cintorína sa nachádza 3040 ks stromov. Ako máme s touto informáciou naložiť? Sú stromy predmetom pasportizácie?

Odpoveď: Predmetné dreviny nie sú predmetom pasportizácie, táto informácia slúži na oboznámenie súťažiaceho s pomermi v danej lokalite.

**Otázka č. 2:**  Ďalej sa v časť 3. Opis predmetu v texte uvádza "Konverzia údajov z pôvodného informačného systému (v súčasnosti systém pracuje pod MS DOS) - pre presné nacenenie by sme potrebovali poznať dátový model alebo štruktúru databázy. Je možné poskytnúť vzorku dát?

Odpoveď: Áno, doplnené v prílohe (verejny\_cint\_datova\_strukt.zip).

**Otázka č. 3:** Ako často má dochádzať k aktualizácii dát medzi desktopovou aplikáciou a webovým GIS rozhraním?

Odpoveď: 1 x za 24 hodín / on-line

**Otázka č. 4:** Aká je predstava Obstarávateľa na Kontrolný list? Vie poskytnúť nejaký vzor?

Odpoveď: Označenie „kontrolný list“ bolo uvedené nesprávne, verejný obstarávateľ mal na mysli kalkulačný list, ktorý je súčasťou prílohy č.5 predmetnej výzvy.

**Otázka č. 5:** Obstarávateľ požaduje "- Kalendár obradov, spopolnení, pochovania - ( týka sa dodania nadstavby objednávkového systému pohrebných a doplnkových služieb s väzbou dodaný software a preklopenú databázu evidencie správcu cintorína do 31.01.2023)". Ide o kalendár určený pre verejnosť, alebo je prístupný len pre vybraný okruh zamestnancov.

Odpoveď: Kalendár obradov má byť určený pre zamestnancov zabezpečujúcich tieto služby, s možnosťou výstupu – zverejnenia obradov pre verejnosť (info. o pohreboch – kto, kedy, o koľkej), cez ICAL skript, ostatné informácie v kalendári iba pre zamestnancov.

**Otázka č.6:** V Prílohe č.1 sa v texte uvádza "- Webový komunikačný modul, napojený na webové rozhranie a portál [www.samospravaonline.sk](http://www.samospravaonline.sk)" Toto považujeme za diskriminačné, keďže poukazuje na produkt konkrétnej spoločnosti. Podľa verejne dostupných informácií SMSZ nemá s konkrétnou spoločnosťou uzatvorenú zmluvu na takýto produkt/službu. Máme zato, že pri tejto podmienke v zmysle ZVO ide účelovú podmienku, zavádza netransparentné postupy vedúce k výberu a podpisu zmluvy s uchádzačom, ktorý má iné podmienky a prístup k zákazke, než uchádzači pôsobiaci v oblasti.

Odpoveď: Áno, tento portál bol označený v prílohe výzvy omylom, označenie portálu z predmetnej výzvy vypúšťa, samozrejme pre verejného obstarávateľa je podstatné zverejnenie nájomných zmlúv v zmysle platnej legislatívy. Nebolo v záujme verejného obstarávateľa diskriminovať potenciálnych uchádzačov.

**Otázka č. 7:** Môže Obstarávateľ bližšie špecifikovať/konkretizovať požiadavku "- Tvorba štatistík, podľa evidovaných parametrov,"

Odpoveď: Napríklad: počet pohrebov za určité obdobie, počet hrobov podľa typu, počet platných/neplatných nájomných zmlúv, počty uhradených/neuhradených faktúr a pod. - možnosť vlastných filtrov.

**Otázka č. 8:** Obstarávateľ uvádza, že predmetom dodania diela je aj KIOSK. Nikde, ale nešpecifikuje či požaduje technickú alebo servisnú podporu, a v akom rozsahu.

Odpoveď: Rozsah technickej podpory je požadovaný v rámci licenčných poplatkov a rozsah servisnej podpory je v rámci záručneho servisu.

**Otázka č. 9:** Pri osadzovaní KIOSKu bude ohlasovateľom drobnej stavby Obstarávateľ alebo Dodávateľ?

Odpoveď: S osadením info-KIOSKu uvažuje projekt revitalizácie predpolia verejného cintorína na realizáciu ktorého je vydané právoplatné stavebné povolenie. V prípade ak by v čase inštalácie info-KIOSKu , neboli začaté stavebné práce, ohlásenie drobnej stavby zabezpečí obstarávateľ.